CNN: Marco Rubio se simte pus în umbră ca șef al diplomației de emisarul special Steve Witkoff, prietenul de golf al lui Trump
Când Marco Rubio a preluat postul de secretar de stat al lui Donald Trump, a intrat în funcție „cu ochii larg deschiși”, potrivit unei persoane familiarizate cu gândirea sa. Știa că nu va fi ușor să lucreze pentru Trump. Știa că Trump are un palmares de concedieri de înalți funcționari prin simple tweeturi. De asemenea, știa cum este să fii numit „Micul Marco”. Cu toate acestea, Rubio a continuat să facă lobby pentru a obține prestigiosul post de diplomat de top al Americii, asta după ce a pierdut în fața lui JD Vance șansa de a fi vicepreședintele lui Trump. Ce nu a luat în calcul Rubio a fost faptul că risca să fie eclipsat în funcția de secretar de stat de unul dintre cei mai apropiați prieteni ai lui Trump, dezvoltatorul imobiliar și miliardarul Steve Witkoff, scrie CNN.